500.000 kn za vizualni efekt Bossovu kravatu ne kupuju ljudi poderanih gaća

Ilustracija

Oni koji u slavonskobrodskoj gradskoj upravi odlučuju, vjerojatno, na sve navedeno reći će kako ništa nije sporno, kako je sve urađeno sukladno pozitivnim zakonskim propisima i transparentno te kako je ovo demokratska država u kojoj svatko, na političkom tržištu, može ponuditi svoje ideje i temeljem njih birati odnosno biti biran.

PRIJE tri dana SBplus je objavio članak o rezultatu poziva na dostavu ponuda za nabavu "Građevinsko-obrtničkih radova na uređenju kružnog toka na križanju Ulice Petra Svačića, Ulice Josipa Rimca i Ulice Hanibala Lucića". Na poziv javile su se dvije tvrtke: Promet - građenje d.o.o. s ponuđenom cijenom od 404.500,00 kn plus PDV i Sigmat d.o.o. s ponuđenom cijenom od 402.000,00 kn plus PDV. Nakon što Komisija utvrdi je li sve u redu s ponudama, bit će izabran izvođač, a posao bi trebao biti obavljen u roku od 60 dana.

Prosječan Europljanin, nešto zapadnije od Balkana, neće kupovati Bossovu kravatu, sve dok nosi poderane gaće. Makar bile i čiste.

"Projektom je predviđeno parterno uređenje kružnog toka 'Kod Halajka'. Kružni tok u nagibu je od istoka prema zapadu. Novoprojektirana spirala od corten čelika prati navedeni nagib i lagano se podiže prema istoku. Temeljenje kružnog toka izvodi se temeljima valjkastog oblika, Ø 36 cm do dubine od 70 cm. Spirala od cortena, debljine 5 mm je na svakih 2,5 m učvršćena u beton temelja. Navodnjavanje se djelomično vrši sustavom kap-po-kap (uz sam rub kružnog toka), a većim dijelom prskalicama raspoređenim po travnatoj površini".

O predviđenom projektnom rješenju može se raspravljati kada su estetika i funkcionalnost u pitanju, međutim to nije tema ovoga članka.

Ne možemo si priuštiti sve što poželimo

U ovom prilogu skrećemo pozornost na 500 tisuća kuna koje će Grad uložiti za uređenje kružnog toka, čija izgradnja je Hrvatske ceste koštala šest milijuna kuna. Mada nema ništa sporno oko odluke da se rotor uredi, 12 posto od ukupne investicije uložiti u vizualni efekt - ako u pitanju nije umjetnička instalacija za one koji si to mogu priuštiti - neracionalno je trošenju sredstava poreznih obveznika.

Naravno, slavonskobrodska gradska uprava, na čelu s gradonačelnikom Mirkom Dusparom, ima legalitet za ulaganje proračunskih sredstava sukladno svojim programskim odrednicama i, u ovom slučaju, poimanju krajobrazne arhitekture.

S tih, za Slavonski Brod velikih, 500 tisuća kuna, gradska uprava mogla je i:

za potrebe gradonačelnika Mirka Duspare i djelatnika gradske uprave kupiti novi Audi A6 3.0 TDI quattro S tronicAudi, ili

plaćati topli obrok svim zaposlenima u gradskoj upravi u iznosu od najmanje 500 kn mjesečno, ili

svakom zaposleniku brodske gradske uprave dati na korištenje po jedan Apple iPhone 6 16GB, ili

svakom zaposleniku brodske gradske uprave dati na korištenje po jedan bicikl Cube ATTAIN blue´n´black Black fork 2016 kako bi s njim dolazili na posao i tako smanjili emisiju CO2 iz automobila kojima dolaze na posao, ili

organizirati Festival vatrometa, ili

za doček Nove godine angažirati Tonya Cetinskog i/li Severinu Kojić

i/li itd.

Međutim, 500 tisuća kuna bilo je moguće uložiti i na:

oko 40 novih studentskih stipendija (Grad trenutno izdvaja milijun kuna godišnje u tu svrhu), ili

povećanje iznosa naknada za novorođenčad s 1000 kn na 2000 po djetetu (600.000 kn predviđeno je u proračunu Grada za 2016.), ili

pomoć mladim poduzetnicma početnicima oslobađanjem plaćanja najma poslovnog prostora jednu godinu u poduzetničkom inkubatoru..., ili za poticanje malog poduzetništva sufinanciranje kamata na kredite.... Za obje mjere je predviđeno 0 kn u proračunu Grada za 2016., ili

uređenje/izgradnju dječjih igrališta (u proračunu Grada za 2016. predviđeno 200.000 kn), ili

dodatno uređenje (povećanje kapaciteta) u gradskim objektima na Korčuli, Starom Gradu i Poloju (u proračunu Grada za 2016. predviđeno milijun kuna), ili

kupovinu 150 prijenosnih računala za 10 slavonskobrodskih škola ili za potrebe 150 djece slabijeg imovnog stanja, ili

postavljanje video nadzora na desetak ključnih točaka (po četiri kamere) u Gradu (prometna raskršća, ulice, parkovi...).

Sve što je legalno nije i dobro

Puno ovdašnjih ljudi drži kako najavljeni trošak od 500 tisuća kuna za uređenje rotora kod Halajka spada u prvu grupu troškova navedenih u ovome članku (auto, mobiteli, topli obrok, bicikli, Festival vatrometa, Severinu Kojić...).

Oni koji u slavonskobrodskoj gradskoj upravi odlučuju, vjerojatno, na sve navedeno reći će kako ništa nije sporno, kako je sve urađeno sukladno pozitivnim zakonskim propisima i transparentno te kako je ovo demokratska država u kojoj svatko, na političkom tržištu, može ponuditi svoje ideje i temeljem njih birati odnosno biti biran.

I to je točno. Međutim, točno je i to da prosječan Europljanin, nešto zapadnije od Balkana, neće kupovati Bossovu kravatu, sve dok nosi poderane gaće. Makar bile i čiste.

Dakle, birači i/li porezni obveznici su ti koji će, u konačnici, vrednovati odluke političara. A kako će biti vrednovana (i) ova investicija aktualne gradske uprave, ostaje vidjeti na proljeće.